PRIJEDLOG

Na osnovu čl. 52. i 53. Zakona o upravi ("Službeni glasnik BiH", br. 32/02, 102/09 i 72/17), člana 22. Zakona o ministarstvima i drugim organima uprave Bosne i Hercegovine („Službeni glasnik BiH“, br.5/03, 42/03, 26/04, 42/04, 45/06, 88/07, 35/09, 59/09, 103/09, 87/12, 6/13, 10/16 i 83/17), a u skladu sa Odlukom o načelima za utvrđivanje unutrašnje organizacije organa uprave Bosne i Hercegovine ("Službeni glasnik BiH", broj 30/13) i Odlukom o izmjenama i dopuni Odluke o razvrstavanju radnih mjesta i kriterijima za opis poslova radnih mjesta u institucijama Bosne i Hercegovine ("Službeni glasnik BiH", broj: 51/18), direktor Agencije za državnu službu Bosne i Hercegovine, uz saglasnost Vijeća ministara Bosne i Hercegovine, sa \_\_\_\_\_\_\_\_\_\_\_\_ sjednice održane \_\_\_\_\_\_\_\_\_\_\_\_, donosi

**P R A V I L N I K**

**O DOPUNI PRAVILNIKA O UNUTRAŠNJOJ ORGANIZACIJI**

**AGENCIJE ZA DRŽAVNU SLUŽBU BOSNE I HERCEGOVINE**

 Član 1.

U Pravilniku o unutrašnjoj organizacijiAgencije za državnu službu Bosne i Hercegovine broj: 01-02-2-497-35/14 od 26.09.2018. godine, iza člana 8. dodaje se novi član 8a., koji glasi:

“Član 8a.

(Obaveze direktora Agencije i rukovodilaca organizacionih jedinica za uspostavljanje i razvoj sistema upravljanja i internih kontrola)

(1) Direktor Agencije, rukovodioci osnovnih organizacionih jedinica i šefovi unutrašnjih organizacionih jedinica u Agenciji, obavezni su uspostavljati i razvijati sistem upravljanja i internih kontrola u skladu sa dodijeljenim ovlaštenjima i odgovornostima iz nadležnosti organizacione jedinice.

(2) Obaveze direktora Agencije, rukovodilaca osnovnih organizacionih jedinica i šefova unutrašnjih organizacionih jedinica u Agenciji, u području upravljanja i internih kontrola odnose se na sljedeće:

a) učestvovanje u utvrđivanju i realizaciji ciljeva i pokazatelja učinka iz njihove nadležnosti;

b) nadzor nad provođenjem programa, projekata i aktivnosti za koje su nadležni;

c) utvrđivanje rizika i upravljanje rizicima iz njihove nadležnosti;

d) popis i mapiranje poslovnih procesa iz njihove nadležnosti;

e) učestvovanje u donošenju novih i ažuriranju postojećih internih procedura iz njihove nadležnosti;

f) osiguranje da dokumentacija omogućava praćenje svake finansijske ili nefinansijske transakcije ili događaja od početka, tokom i do završetka, s ciljem omogućavanja rekonstrukcije svake pojedinačne aktivnosti i njenog odobravanja;

g) unapređivanje načina obavljanja poslovanja u smislu ekonomičnosti, efikasnosti i efektivnosti;

h) stalno praćenje svih elemenata kontrole kako bi se poduzele aktivnosti protiv neefektivnih i neefikasnih sistema internih kontrola.".

Član 2.

(Stupanje na snagu)

Ovaj pravilnik stupa na snagu danom potpisivanja od strane direktora Agencije, uz prethodnu saglasnost Vijeća ministara Bosne i Hercegovine.

**O B R A Z L O Ž E N J E**

**A – PRAVNI OSNOV**

Pravni osnov za donošenje ovog pravilnika nalazi se u čl. 52. i 53. Zakona o upravi ("Službeni glasnik BiH", br. 32/02, 102/09 i 72/17), člana 22. Zakona o ministarstvima i drugim organima uprave Bosne i Hercegovine („Službeni glasnik BiH“, br.5/03, 42/03, 26/04, 42/04, 45/06, 88/07, 35/09, 59/09, 103/09, 87/12, 6/13, 10/16 i 83/17), a u skladu sa Odlukom o načelima za utvrđivanje unutrašnje organizacije organa uprave Bosne i Hercegovine ("Službeni glasnik BiH", broj 30/13) i Odlukom o izmjenama i dopuni Odluke o razvrstavanju radnih mjesta i kriterijima za opis poslova radnih mjesta u institucijama Bosne i Hercegovine ("Službeni glasnik BiH", broj: 51/18).

**B – RAZLOZI ZA DONOŠENJE ODLUKE I OBJAŠNJENJE ODABRANE POLITIKE**

Odlukom o izmjenama i dopuni Odluke o razvrstavanju radnih mjesta i kriterijima za opis poslova radnih mjesta u institucijama Bosne i Hercegovine ("Službeni glasnik BiH", broj: 51/18), u članu 2., kojim se iza člana 13. Odluke o razvrstavanju radnih mjesta i kriterijima za opis poslova radnih mjesta u institucijama Bosne i Hercegovine, dodaje novi član 13a., predviđene su obaveze sekretara institucije i rukovodilaca organizacionih jedinica za uspostavljanje i razvoj sistema upravljanja i internih kontrola, zbog čega je bilo potrebno dopuniti Pravilnik o unutrašnjoj organizaciji Agencije, kako bi se predviđene izmjene unijele u isti.

U članu 1. se Pravilnik o unutrašnjoj organizaciji Agencije za državnu službu Bosne i Hercegovine dopunjava odredbama kojima se definiraju obaveze rukovodioca svih nivoa u Agenciji za uspostavu, razvoj i provođenje sistema finansijskog upravljanja i kontrole u skladu sa gore navedenom odlukom, na način da se iza člana 8. osnovnog teksta Pravilnika, dodaje novi član 8a.

Stupanje na snagu ovog pravilnika propisano je u članu 2. istog.

**C – PRINCIPI NA KOJIMA JE ZASNOVAN PROPIS**

Principi na kojima je zasnovan ovaj pravilnik su: zakonitost, transparentnost, jednakopravnost i zaštita javnog interesa.

**D - USKLAĐENOST PROPISA SA EVROPSKIM ZAKONODAVSTVOM**

Analizom sekundarnih izvora prava Evropske unije utvrđeno je da materija koja se utvrđuje Prijedlogom odluke nije regulisana pravno obavezujućim aktima Evropske unije, te u skladu sa navedenim nije moguće dati ocjenu usklađenosti.

**E – PROVEDBENI MEHANIZAM I NAČIN OSGURAVANJA POŠTIVANJA PROPISA**

Za provođenje i osiguranje poštivanja odredbi ovog pravilnika zadužena je Agencija, odnosno zaduženi su rukovodioci unutrašnjih organizacionih jedinica i uposleni koji su određeni kao odgovorni za uspostavljanje i razvoj sistema upravljanja i internih kontrola.

**F – FINANSIJSKA SREDSTAVA ZA PROVOĐENJE PROPISA**

Za sprovođenje ovog pravilnika neće biti potrebna dodatna finansijska sredstva, a što je iskazano u obrascu OFP – NE.

**G** – **OBRAZLOŽENJE MOGUĆIH EKONOMSKH, SOCIJALNIH I OKOLIŠNIH UTJECAJA PROPISA**

Ovaj pravilnik nema nikakvog okolišnog ni ekonomskog utjecaja, dok je socijalni utjecaj vjerovatno mali, s obzirom da se istim, samo detaljno uređuje, odnosno dopunjavaju obaveze direktora Agencije i rukovodilaca organizacionih jedinica za uspostavljanje i razvoj sistema upravljanja i internih kontrola.

**H** - **OPIS KONSULTACIJA VOĐENIH U POSTUPKU IZRADE ODLUKE**

Prijedlog pravilnika je dostavljen institucijama koje mogu dati primjedbu na isti s obzirom na svoje nadležnosti, a to su: Ured za zakonodavstvo Vijeća ministara Bosne i Hercegovine, Ministarstvo pravde Bosne i Hercegovine, Ministarstvo finansija i trezora Bosne i Hercegovine, kao i Direkcija za evropske integracije Vijeća ministara Bosne i Hercegovine, te Samostalni sindikat državnih službenika i zaposlenika u institucijama Bosne i Hercegovine.

Predloženi tekst pravilnika sa obrazloženjem je takođe postavljen na platformu e-konsultacije, kako bi se dobio što veći broj mišljenja i eventualnih sugestija na isti, a obavještenje da je isti postavljen na platformu e-konsultacije stavljeno je i na službenu internet stranicu Agencije.